ผู้ถือหุ้น SSP เคาะปันผลหุ้น-เงินสด XD 3 พ.ค.นี้
ผู้ถือหุ้น SSP อนุมัติปันผลหุ้น 10:1 พร้อมเงินสด 0.0611111114 บ./หุ้น รับทรัพย์ 25 พ.ค.66 รุกขยายพอร์ตโรงไฟฟ้าพลังงานหมุนเวียน วางเป้า 3 ปีโตเท่าตัว
ผู้ถือหุ้น SSP อนุมัติปันผลหุ้น-เงินสด XD 3 พ.ค.นี้ ลุยขยายพอร์ตโรงไฟฟ้าพลังงานหมุนเวียน วางเป้า 3 ปีโตเท่าตัว
27 เม.ย. 2566

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า ที่ประชุมสามัญผู้ถือหุ้นประจำปี 2566 ในวันที่ 26 เมษายน 2566 ที่ผ่านมา มีมติอนุมัติจ่ายปันผลเป็นหุ้นในอัตรา 10 หุ้นสามัญเดิมต่อ 1 หุ้นปันผล และจ่ายปันผลเป็นเงินสดในอัตรา 0.0611111114 บาท/หุ้น กำหนดขึ้นเครื่องหมาย XD วันที่ 3 พฤษภาคม 2566  กำหนด จ่ายเงินปันผลในวันที่ 25 พฤษภาคม 2566
ทั้งนี้ ที่ผ่านมาบริษัทฯได้จ่ายเงินปันผลระหว่างกาลไปแล้วในอัตราหุ้นละ 0.20 บาท และเมื่อรวมกับปันผลสำหรับครึ่งปีหลังของปี 2565 อีกในอัตราหุ้นละ 0.0611111114 บาท/หุ้น กับการจ่ายหุ้นปันผลในอัตรา 10:1 ที่ราคาพาร์ 1 บาท หรือ 0.1 บาทต่อหุ้น รวมเป็นเงินปันผลตลอดทั้งปีเท่ากับ 0.3611111114 บาท/หุ้น สำหรับผลการดำเนินงานปี 2565
ส่วนแนวโน้มผลดำเนินงานในปีนี้ คาดว่าจะเติบโตต่ออย่างเนื่องเมื่อเทียบปีที่ผ่านมา และในช่วงปลายปี 2565 ได้จัดตั้งบริษัทลงทุน Sermsang Next Ventures เพื่อดำเนินธุรกิจใหม่ โดยเข้าไปลงทุนในธุรกิจที่จะเติบโต สนับสนุนผลงานโตก้าวกระโดดในอนาคต นอกจากนี้ บริษัทฯ ยังมองหาโอกาสเพื่อเข้าไปลงทุนโครงการโรงไฟฟ้าใหม่ๆในประเทศ ฟิลิปปินส์ และไต้หวัน  ซึ่งจะทำให้พอร์ตกำลังผลิตเติบโตเท่าตัวในอีก 3 ปี ตามแผนที่วางไว้
โดยล่าสุดบริษัทฯ ชนะประมูลในโครงการรับซื้อไฟฟ้าจากพลังงานหมุนเวียนในรูปแบบ Feed-in Tariff (FiT)  รวม 170.5 เมกะวัตต์ แบ่งออกเป็น โรงไฟฟ้าพลังงานแสงอาทิตย์ จำนวน 7 โครงการ กำลังผลิตตามสัญญารวม 154.5 เมกะวัตต์ และโรงไฟฟ้าพลังงานลม จำนวน 2 โครงการ กำลังผลิตตามสัญญารวม 16 เมกะวัตต์   ซึ่งมั่นใจว่าจากแผนการขยายการลงทุนโรงไฟฟ้าทั้งในและต่างประเทศ จะช่วยสนับสนุนธุรกิจเติบโตอย่างแข็งแกร่ง สร้างสถิติสูงสุดใหม่ต่อเนื่องตามแผนงานที่วางไว้
อนึ่งผลการดำเนินงานในปี 2565 กลุ่มบริษัทมีการเติบโตต่อเนื่องเมื่อเทียบกับงวดเดียวกันของปีก่อน สามารถสร้างรายได้และกำไรสูงสุดนับตั้งแต่ก่อตั้งกิจการ โดยมีกำไรสุทธิ 1,302 ล้านบาท เพิ่มขึ้น 443 ล้านบาท หรือ  51.5% จากงวดเดียวกันปีก่อน โดยมีสาเหตุหลักจากการรับรู้กำไรพิเศษในไตรมาสที่ 2/2565 จากขายโครงการโรงไฟฟ้าพลังงานแสงอาทิตย์ ฮิดากะ ในประเทศญี่ปุ่น ซึ่งมีกำไร 348 ล้านบาท แต่หากไม่รวมรายการดังกล่าว SSP  มีกำไรจากการดำเนินงานปกติที่ 1,020 ล้านบาท เพิ่มขึ้น 20.4%